Jah, see on tõsi, EKP elab ja tegutseb ning mitte ainult virtuaalselt internetis, vaid ka päris elus. Ma poleks arvanud, et 17 aastat pärast Eesti Vabariigi taastamist võiks Eesti Kommunistliku partei lühend veel kasutust leida. Ilmselgelt ma eksisin. See pidavat ka inimlik olema. Samas pole EKP.ee siiski sama kui vene keele kõnelejate hulgas CCCP särgiga ringi kõndimine. Hoolimata lühendi kommunistlikust ja poliitilisest taustast, tegutseb selle all  tänapäeval hoopis üks kapitalistlik ja majanduslikku kasu taotlev pank. Ma arvan, et nende klientide hulgas on ka EKP endisi liikmeid protsentuaalselt sama palju kui näiteks Laevapurje või Hobuseraua pangas. Tõenäoliselt siiski vähem kui praeguses valitsuses, kus partei piletiga on jõutud kõige kõrgematele tasemetele. Või miks mitte ka Riigikogu liikmetega võrdluses, kus EKP liikmeskond ületab tõenäoliselt "Eesti keskmist" hulka.